**Výpis**

**zo zápisnice zo zasadnutia Vedeckej rady Pedagogickej fakulty UMB v Banskej Bystrici, ktoré sa uskutočnilo dňa 28. novembra 2018**

**K bodu 3**

**Rôzne**

**Vrátenie habilitačného spisu PaedDr. Róberta Rozima**

Predseda vedeckej rady uviedol tento bod nasledovne:

Rektor UMB nepodpísal dekrét o udelení titulu docent PaedDr. Róbertovi Rozimovi z Filozofickej fakulty UMB a vrátil ho Vedeckej rade PF UMB na opätovné prerokovanie. Jeho habilitačné konanie tak v zmysle čl. 5 bod 7 Smernice UMB č. 1/2013 o postupe získavania vedecko-pedagogických a umelecko-pedagogických titulov docent a profesor na Univerzite Mateja Bela ***nie je ukončené***. V následnom sprievodnom liste prorektorky pre vedu a výskum doc. PhDr. Alexandry Bitušíkovej, PhD. z 12. 11. 2018 sa uvádza, že dva povinné výstupy, ktoré má uchádzač v kategórii publikácií v databáze Scopus, sú uverejnené v časopise Sport Science, ktorý uvádzajú všetky dostupné zoznamy časopisov podozrivých z predátorstva, napr. <https://predatoryjournals.com/journals/#S> a <https://beallslist.weebly.com/standalone-journals.html>. Uvedený časopis bol predmetom kritiky a naša univerzita bola práve v súvislosti s týmto časopisom spomínaná v rôznych akademických debatách. Pretože univerzita je súčasnosti pod paľbou kritiky pre rôzne neetické praktiky jednotlivcov, je v liste žiadosť ***o preverenie a doplnenie výstupov uchádzača***, aby konanie bolo nespochybniteľné.

Počas prípravy habilitácie PaedDr. Róberta Rozima neboli zoznamy predátorských časopisov na internete dostupné. Univerzitná knižnica potvrdila 23. marca 2018 správnosť zaradenia dvoch spomínaných výstupov z roku 2015 a 2016 a ich registráciu v databáze Wos, Scopus. Ani habilitačná komisia nespochybnila uvedený časopis vzhľadom na skutočnosť, že v odbore športová edukológia v ňom publikujú aj iní kolegovia. Vedecká rada fakulty rozhodovala na základe publikačných podkladov, potvrdených univerzitnou knižnicou, ktorá zodpovedá za overenie ich správnosti, ale aj na základe stanoviska Centra pre vedecko-technické informácie MŠVVaŠ, ktoré spravuje CREPČ a je najvyššou autoritou v oblasti uznávania publikačných výstupov, v ktorom sa uvádza: „Pre zaraďovanie článkov v časopisoch do kategórií ADM/ADN platí, že ak sú vyhľadateľné v databáze WoS alebo Scopus, máme za to, že nejde o predátorov. V prípade, že by počas habilitačného konania vyvstala pochybnosť o dôveryhodnosti časopiseckého titulu (hoci aj indexovaného vo WoS/Scopuse), o uznaní alebo neuznaní kategórie rozhoduje vedecká rada. Keďže na Slovensku sa v blízkej budúcnosti neplánuje vytvorenie tzv. predátorského zoznamu, tituly časopisov, zborníky a monografie, ktoré sú indexované v databázach Web of Science a Scopus, sa považujú za dôveryhodné.“ Po opätovnom sprístupnení zoznamov časopisov podozrivých z predátorstva sa ukázalo, že časopis Sport Science, sa nachádza v každom z nich. Podľa informácie Univerzitnej knižnice UMB zo 4. októbra 2018 bol časopis indexovaný v Scopuse v rokoch 2008 až 2017 a v roku 2018 bol z indexácie v databáze Scopus vyradený.

Komisia pre vedu, výskum a umenie PF UMB prerokovala vrátenie habilitačného spisu Róberta Rozima na dvoch svojich zasadnutiach a konštatovala, že:

Na jednej strane:

* z právneho hľadiska rokovala VR na základe podložených a potvrdených dokladov, nebol porušený zákon a môže ísť o retroaktivitu;
* konanie uchádzača nemožno hodnotiť ako neetické, publikoval v časopise s dobrým zámerom a bez pochybností a informácií o možných neetických praktikách časopisu, v rokoch 2015 a 2016, keď časopis bol indexovaný a to aj v spoluautorstve s ďalšou uznávanou odborníčkou.

Na druhej strane problém nie je možné posudzovať iba z právneho hľadiska

* ide o závažný problém v rovine akademickej etiky a dodržiavanie etického kódexu univerzity,
* vedecká rada PF nemôže vyslať signál, že súhlasí s predátorskými praktikami,
* situácia ohrozuje dobré meno univerzity a fakulty, ktoré je v etickej rovine už dnes naštrbené, VR by preto mala chrániť fakultu a nie uchádzača,
* je možné aj ohrozenie akreditácie habilitácií a inaugurácií v odbore PEPg, akreditačná komisia by habilitáciu mohla spochybniť,
* pragmatickým dôvodom je predpoklad, že rektor docentský dekrét nepodpíše, ak by VR neprijala opatrenia.

Vzhľadom na to, že zákon ani vyššie spomínaná smernica nerieši postup po vrátení habilitačného spisu a o uznaní kategórie časopisu rozhoduje vedecká rada fakulty, musí Vedecká rada PF UMB vrátenie spisu prerokovať. Na základe právnych argumentov komisia vylúčila možnosť opakovania časti alebo celého habilitačného konania, lebo habilitačná práca ani prednáška neboli spochybnené a nesúvisia s uvedeným problémom ako aj z dôvodu, že pri odvolaní sa uchádzača právnou cestou by fakulta nedokázala dokladovať porušenie predpisov.

Rozhodnutie č. 4/5

Vedecká rada schválila nasledovné rozhodnutie:

* prerušiť habilitačné konanie na dobu najviac jedného roka v zmysle iných ustanovení uvedenej smernice,
* vyžiadať od uchádzača dodať nespochybniteľný publikačný výstup v registrovaných databázach,
* po dodaní publikačného výstupu vyžiadať stanovisko habilitačnej komisie uznaní nového výstupu,
* v prípade kladného stanoviska habilitačnej komisie zaslať materiály rektorovi na podpis,
* v prípade negatívneho stanoviska, vrátiť materiály uchádzača do VR na ďalšie rozhodnutie.

V Banskej Bystrici, 05. 12. 2018

prof. PaedDr. Štefan Porubský, PhD.

predseda VR PF UMB

dekan

Za správnosť:

Mgr. Miroslava Fudorová

referát pre vedu, výskum a umenie